KIRJALLINEN KYSYMYS E-2676/02 esittäjä(t): Paul Rübig (PPE-DE) komissiolle. Kuluttajansuojaa koskevan vihreän kirjan seuranta.



Virallinen lehti nro 052 E , 06/03/2003 s. 0197 - 0198



KIRJALLINEN KYSYMYS E-2676/02 esittäjä(t): Paul Rübig (PPE-DE) komissiolle (24. syyskuuta 2002) Aihe: Kuluttajansuojaa koskevan vihreän kirjan seuranta Komissio julkaisi kesäkuussa 2002 tiedonannon kuluttajansuojaa Euroopan unionissa koskevan vihreän kirjan seurannasta(1), jossa luvataan laatia puitedirektiivi hyvän kauppatavan mukaisista käytännöistä. Komissio aikoo kuitenkin rajoittaa suunnitellun puitedirektiivin elinkeinonharjoittajan ja kuluttajan (B2C) välisiin liiketoimiin. Komissio ehdottaa yleislauseketta, johon sisältyy kaksi tekijää: käytännön, hyvän kauppatavan vastaisuus ja kuluttajalle aiheutuvaa vahinkoa koskeva mittapuu. Koska direktiivi rajataan koskemaan vain B2C-sektoria, tullaan soveltamaan erilaisia hyvän kauppatavan kriteerejä, toisaalta B2C-sektoriin ja toisaalta elinkeinonharjoittajan ja elinkeinonharjoittajan (B2B) välisiin liiketoimiin, joita tulevaisuudessakin säännellään kansallisella lainsäädännöllä. Niillä B2C-sektorin osa-alueilla, joita puitedirektiivi ei koske, pätee lisäksi keskinäisen tunnustamisen periaate. Komissio ilmaisee lisäksi selkeästi, että tässä suunnitellussa puitedirektiivissä on kyse vähimmäisvaatimuksista ja että jäsenvaltiot voivat siksi toimia tiukemmin. Miten komissio aikoo toimia tätä elinkeinonharjoittajan näkökulmasta ja sisämarkkinoiden yhtenäisyyden kannalta mahdollisesti haitallista kehitystä vastaan? Miten suunniteltu puitedirektiivi parantaa oikeusvarmuutta tai kilpailuehtojen yhdenmukaistamista? Poistetaanko ehdotetulla menettelyllä talouselämälle haitallisia sisämarkkinoiden esteitä ja muuttuuko oikeudellinen asema sen myötä selkeämmäksi? (1) KOM(2002) 289 lopullinen. David Byrnen komission puolesta antama vastaus (24. lokakuuta 2002) Kuluttajansuojaa Euroopan unionissa koskevassa vihreässä kirjassaan(1) komissio esittää ajatuksia siitä, kuinka kansallista lainsäädäntöä hyvän kauppatavan mukaisista käytännöistä sisämarkkinoilla voidaan yhdenmukaistaa. Komission tiedonannossa vihreän kirjan seurannasta todetaan, että puitedirektiivillä olisi saavutettava seuraavat seikat: mahdollisimman suuri yhdenmukaistaminen [ sekä] vastavuoroista tunnustamista koskevan periaatteen soveltaminen ja alkuperämaan harjoittama valvonta (sisämarkkinaperiaatteet). Siten on aiheetonta todeta, että mahdollisessa puitedirektiivissä säädettäisiin vain vähimmäisvaatimuksista ja että jäsenvaltiot voisivat siten toimia tiukemmin. Komission kanta korostuu lisäksi tiedonannon liitteen III osassa sivulla 19: Kun yhdistetään riittävä yhdenmukaistamisen taso sekä vastavuoroisen tunnustamisen ja alkuperämaan periaatteiden soveltaminen (jotka olisi kirjattava puitedirektiiviin), oikeuskäytännön erilaiset tulkinnat kansallisella tasolla eivät johda sisämarkkinoiden pirstaloitumiseen. Mahdollisen puitedirektiivin antamiselle esitettyjen ajatusten tulisi kiinnittää arvoisan parlamentin jäsenen huomio siihen, että lainsäädäntö lisää alan oikeusvarmuutta, luo yhdenmukaiset määritelmät kilpailulle ja poistaa kaupan esteitä sisämarkkinoilla. Mitä tulee mahdollisen puitedirektiivin soveltamisalaan, komissio ei ehdota, että puitedirektiivi kattaisi kaiken yritysten välisen (B2B) liiketoiminnan, koska tällainen tarve ei ole tullut esiin vihreää kirjaa seuranneissa neuvotteluissa. Komissio vahvistaa, että sillä on aikomus ehdottaa keskinäisen tunnustamisen periaatteen soveltamista hyvän kauppatavan mukaisten käytäntöjen alalla niihin elinkeinonharjoittajan ja kuluttajan välisiin (B2C) toimiin, joita ei mahdollisella puitedirektiivillä yhdenmukaisteta. Neuvottelujen tarkoituksena on kartoittaa toimia, jotka vaativat yhdenmukaistamista tai jotka ovat sopusoinnussa keskinäisen tunnustamisen periaatteen kanssa. (1) KOM(2001) 531 lopullinen.